KBANK ชี้กรอบบาทสัปดาห์หน้า 37.50-38.50 บ. จับตาฟันด์โฟลว์-ตัวเลขเศรษฐกิจ
KBANK มองกรอบบาทสัปดาห์หน้า 37.50-38.50 บ. แนะจับตาทิศทางฟันด์โฟลว์-ประชุมพรรคคอมมิวนิสต์จีน-ตัวเลขเศรษฐกิจต่างประเทศ
KBANK มองกรอบบาทสัปดาห์หน้า 37.50-38.50 บ. แนะจับตาทิศทางฟันด์โฟลว์-ประชุมพรรคคอมมิวนิสต์จีน-ตัวเลขเศรษฐกิจต่างประเทศ
13 ต.ค. 2565

ธนาคารกสิกรไทย จำกัด (มหาชน) หรือ KBANK มองกรอบการเคลื่อนไหวของเงินบาทในสัปดาห์หน้า (17-21 ต.ค.65) ไว้ที่ระดับ 37.50-38.50 บาท/ดอลลาร์ ซึ่งศูนย์วิจัยกสิกรไทยประเมินปัจจัยสำคัญที่ต้องติดตาม ได้แก่ กระแสเงินทุนต่างชาติ (Flow) สถานการณ์ค่าเงินในภูมิภาค และการประชุมสมัชชาใหญ่ของพรรคคอมมิวนิสต์จีน
ขณะที่ตัวเลขเศรษฐกิจสหรัฐฯ ที่สำคัญ ได้แก่ ผลสำรวจภาคการผลิตของเฟดสาขานิวยอร์กและเฟดสาขาฟิลาเดลเฟียเดือน ต.ค., ข้อมูลการผลิตภาคอุตสาหกรรม, การเริ่มสร้างบ้านและยอดขายบ้านมือสองเดือน ก.ย. และรายงาน Beige Book
นอกจากนี้ตลาดยังรอติดตามตัวเลขอัตราเงินเฟ้อเดือน ก.ย.ของอังกฤษ ยูโรโซน และญี่ปุ่น ตลอดจนข้อมูลเศรษฐกิจจีน ได้แก่ จีดีพีไตรมาส 3/65 การผลิตภาคอุตสาหกรรม ยอดค้าปลีก และการลงทุนในสินทรัพย์ถาวรเดือน ก.ย. รวมถึงการกำหนดอัตราดอกเบี้ย LPR ของจีนด้วยเช่นกัน
สำหรับเงินบาทกลับมาอ่อนค่าลง โดยเงินบาทอ่อนค่าผ่านแนว 38.00 บาท/ดอลลาร์อีกครั้ง สอดคล้องกับแรงเทขายสกุลเงินเอเชียในภาพรวม ขณะที่เงินดอลลาร์ขยับแข็งค่าขึ้นตามทิศทางบอนด์ยีลด์ของสหรัฐฯ หลังจากข้อมูลตลาดแรงงานของสหรัฐฯ เดือน ก.ย.ออกมาดีกว่าที่ตลาดคาดหนุนการคาดการณ์ว่า ธนาคารกลางสหรัฐฯ (เฟด) จะปรับขึ้นดอกเบี้ยอีก 0.75% ในการประชุม FOMC เดือน พ.ย.นี้ นอกจากนี้การอ่อนค่าของเงินบาทยังสอดคล้องกับสถานะขายสุทธิหุ้นและพันธบัตรไทยของนักลงทุนต่างชาติในระหว่างสัปดาห์ด้วยเช่นกัน
ส่วนสกุลเงินเอเชียและเงินบาทเผชิญแรงกดดันเพิ่มเติมในช่วงกลางสัปดาห์ ขณะที่เงินดอลลาร์ขยับเพิ่มช่วงบวกได้จากสัญญาณเร่งคุมเข้มนโยบายการเงินของสหรัฐฯ ของเจ้าหน้าที่เฟด ประกอบยังมีแรงหนุนจากการเป็นสกุลเงินปลอดภัย หลังจากที่ IMF ปรับลดประมาณการเศรษฐกิจโลกในปีหน้าลงมาที่ 2.7% ท่ามกลางความกังวลเกี่ยวกับสงครามระหว่างรัสเซียและยูเครน สถานการณ์โควิดในจีน และการคุมเข้มนโยบายการเงินของสหรัฐฯ
อย่างไรก็ดีในวันพุธที่ 12 ต.ค.65 เงินบาทปิดตลาดที่ระดับ 38.04 บาท/ดอลลาร์ อ่อนค่าลงเมื่อเทียบกับ 37.40 บาท/ดอลลาร์ ในวันศุกร์ก่อนหน้า (7 ต.ค.65) ขณะที่ระหว่างวันที่ 10-12 ต.ค.65 นักลงทุนต่างชาติขายสุทธิหุ้นไทย 4,784 ล้านบาท และมีสถานะเป็น Net Outflow ออกจากตลาดพันธบัตร 9,837 ล้านบาท (ขายสุทธิพันธบัตร 8,068 ล้านบาท และมีตราสารหนี้ที่หมดอายุ 1,769 ล้านบาท